CELEX: 62020CN0264
Language: el
Date: 2020-06-15 00:00:00
Title: Υπόθεση C-264/20: Αίτηση προδικαστικής αποφάσεως την οποία υπέβαλε το Landesgericht Korneuburg (Αυστρία) στις 15 Ιουνίου 2020 — Airhelp Limited κατά Austrian Airlines AG

1.3.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 72/8
            
         
      Αίτηση προδικαστικής αποφάσεως την οποία υπέβαλε το Landesgericht Korneuburg (Αυστρία) στις 15 Ιουνίου 2020 — Airhelp Limited κατά Austrian Airlines AG
      (Υπόθεση C-264/20)
      (2021/C 72/10)
      Γλώσσα διαδικασίας: η γερμανική
      
         Αιτούν δικαστήριο
      
      Landesgericht Korneuburg
      
         Διάδικοι στην υπόθεση της κύριας δίκης
      
      
         Ενάγουσα: Airhelp Limited
      
         Εναγόμενη: Austrian Airlines AG
      
         Προδικαστικά ερωτήματα
      
      
                  1)
               
               
                  Έχει το άρθρο 5, παράγραφος 3, του κανονισμού (ΕΚ) 261/2004 (1) την έννοια ότι συντρέχει έκτακτη περίσταση όταν ματαίωση πτήσης οφείλεται στο γεγονός ότι άλλο αεροσκάφος από πύλη ευρισκόμενη στην αντίθετη πλευρά διενεργεί οπισθοδρόμηση και καταστρέφει πηδάλιο ανόδου-καθόδου του αεροσκάφους που προοριζόταν για πτήση που εν συνεχεία ματαιώθηκε;
               
            
                  2)
               
               
                  Έχουν το άρθρο 5, παράγραφος 3, και το άρθρο 7 του κανονισμού (ΕΚ) 261/2004 την έννοια ότι ο πραγματικός αερομεταφορέας, ο οποίος επικαλείται τη συνδρομή έκτακτων περιστάσεων ως αιτία ματαίωσης, μπορεί να στηριχθεί στον λόγο απαλλαγής του άρθρου 5, παράγραφος 3, του κανονισμού μόνον όταν δύναται να αποδείξει ότι οι συνέπειες της ματαίωσης για τον μεμονωμένο επιβάτη δεν θα μπορούσαν να είχαν αποφευχθεί ούτε με την αλλαγή της κράτησης και μεταφορά του με άλλη πτήση;
               
            
                  3)
               
               
                  Πρέπει η διαλαμβανόμενη στο δεύτερο ερώτημα εναλλακτική μεταφορά να πληροί ειδικότερα χρονικά ή ποιοτικά κριτήρια, και συγκεκριμένα τα κριτήρια του άρθρου 5, παράγραφος 1, στοιχείο γ', σημείο iii, ή του άρθρου 8, παράγραφος 1, στοιχεία β'και γ', του κανονισμού;
               
            Το Δικαστήριο της Ευρωπαϊκής Ένωσης (ένατο τμήμα) αποφαίνεται με διάταξη της 14ης Ιανουαρίου 2021 τα εξής:
      
                  1.
               
               
                  Το άρθρο 5, παράγραφος 3, του κανονισμού (ΕΚ) 261/2004 του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, για τη θέσπιση κοινών κανόνων αποζημίωσης των επιβατών αεροπορικών μεταφορών και παροχής βοήθειας σε αυτούς σε περίπτωση άρνησης επιβίβασης και ματαίωσης ή μεγάλης καθυστέρησης της πτήσης και για την κατάργηση του κανονισμού (ΕΟΚ) 295/91 έχει την έννοια ότι η πρόσκρουση στο πηδάλιο ανόδου-καθόδου σταθμευμένου αεροσκάφους του ακροπτερυγίου αεροσκάφους άλλης αεροπορικής εταιρίας, η οποία προκλήθηκε από την κίνηση του δευτέρου αεροσκάφους, εμπίπτει στην έννοια των «έκτακτων περιστάσεων» της διατάξεως αυτής.
               
            
                  2.
               
               
                  Το άρθρο 5, παράγραφος 1, στοιχείο γ', του κανονισμού (ΕΚ) 261/2004 έχει την έννοια ότι η εκτελεσθείσα από αερομεταφορέα σε περίπτωση ματαιώσεως της αρχικώς προγραμματισθείσας πτήσεως λόγω έκτακτων περιστάσεων μεταφορά ενός επιβάτη με άλλη πτήση, με την οποία ο επιβάτης φθάνει στον τελικό προορισμό του την επομένη της αρχικώς προγραμματισθείσας ημέρας αφίξεως, συνιστά «εύλογο μέτρο» απαλλάσσον τον αερομεταφορέα αυτόν από την υποχρέωση αποζημιώσεως που υπέχει βάσει του άρθρου 5, παράγραφος 1, στοιχείο γ', και του άρθρου 7, παράγραφος 1, του κανονισμού αυτού, εκτός αν υπήρχε άλλη δυνατότητα μεταφοράς με άλλη πτήση απευθείας ή με ανταπόκριση, εκτελεσθείσα από τον ίδιο ή από άλλον αερομεταφορέα και αφιχθείσα στον τελικό προορισμό με μικρότερη καθυστέρηση από ό,τι η επόμενη πτήση του συγκεκριμένου αερομεταφορέα, 
                        εκτός αν αποδεικνύεται ότι
                      η πραγματοποίηση της εν λόγω μεταφοράς με άλλη πτήση θα συνιστούσε για τον τελευταίο θυσία υπερβαίνουσα τις δυνατότητες της επιχειρήσεώς του στο δεδομένο χρονικό σημείο, όπερ εναπόκειται στο αιτούν δικαστήριο να εκτιμήσει.
               
            
         (1)  Κανονισμός (ΕΚ) αριθ. 261/2004 του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, για τη θέσπιση κοινών κανόνων αποζημίωσης των επιβατών αεροπορικών μεταφορών και παροχής βοήθειας σε αυτούς σε περίπτωση άρνησης επιβίβασης και ματαίωσης ή μεγάλης καθυστέρησης της πτήσης και για την κατάργηση του κανονισμού (ΕΟΚ) αριθ. 295/91 (ΕΕ 2004, L 46, σ. 1).